Far bekymret for søns sundhed, efter at hans mor tog ham med til Brasilien

RETTEN PÅ FREDERIKSBERG (Ekstra Bladet): Leonardo er ikke vokset i de 19 måneder, han ifølge anklagemyndigheden har været bortført i Brasilien af sin mor.

Det har den fireårige drengs far Vladimir Valiant forklaret i retten, hvor Leonardos mor Angelina Mathiesen er tiltalt for børnebortførelse og frihedsberøvelse af sønnen og hans søster Aia.

- Leonardos vækstkurve har været stagneret i de sidste 18-20 måneder. Det fik vores familielæge til at få en akut tid på Rigshospitalets Center for Vækst og Reproduktion, hvor der skal ske en udredning af, hvad der er op og ned. Er det stress, mangel på omsorg, genetisk - måske er der en naturlig forklaring, siger den 54-årige mand, som i oktober blev genforenet med sin søn.

Det skete efter at en brasiliansk dommer havde beordret Leonardo og Aia udleveret til Danmark.

Ingen vaccinationer

Angelina Mathiesen rejste med børnene hjem og blev straks efter ankomsten til Københavns Lufthavn skilt fra dem. Siden har de ifølge Ekstra Bladets oplysninger kun set deres mor få gange under overvåget samvær.

Fædrene udtalte kort efter børnenes hjemkomst, at de ville sikre et forsvarligt samvær mellem mor og børn.

Børnene er nu skilt fra hinanden og bor hos deres fædre. Her er ifølge både Vladimir Valiant og Peter Lawaetz en række udfordringer.

Ingen af børnene har fulgt børnevaccinationsprogrammet, hvilket bekymrer Vladimir Valiant:

- De har opholdt sig ved Amazonasjunglen, hvor tropiske sygdomme trives. Det og to børn uden vaccine synes jeg og mange andre er en skidt kombination. Der skal ske udredning på mange planer.

Dårlige tænder

Aia er ifølge faren Peter Lawaetz fysisk sund i vægt og højde, og hun er startet i første klasse. Her er pigen fagligt lidt bagefter og har brug for ekstra hjælp.

Derudover har tandlægen konstateret en del huller og begyndende huller, hvilket tandplejen nu arbejder med at få rettet op på.

Angelina Mathiesens forsvarsadvokat vil gerne vide, om Peter Lawaetz har fået en datter i mistrivsel hjem fra Brasilien:

- Nej, det vil jeg ikke sige. Hun havde det efter omstændighederne godt, men var ikke superglad. Hun var trykket ved situationen.

Virker glad og tryg

- Hvorfor tror du det, spørger anklageren.

- Hun var lige blevet taget væk fra sin mor, siger Peter Lawaetz, som tilføjer, at Aia ikke taler så meget om det, der er sket:

- Hun virker glad og tryg. Samtidig kan jeg mærke, at det ikke er alt, jeg får at vide.

Vladimir Valiant vurderer, at hans søn ovenpå opholdet i Brasilien var i mistrivsel:

- På nogle planer er mistrivslen så synlig, at vi skal have det udredt. Derudover har han flere gange nævnt, at mor direkte har sagt ting, der ikke passer. Det er meget stærke sager for et lille barn. Blandt andet, at mor har sagt, at Peter har slået mor.

Ifølge Vladimir Valiant fik sønnen også at vide i Brasilien, at Angelina Mathiesen og børnene aldrig ville se deres fædre igen:

- Det har han også fået at vide af sin mor. Hun skulle have sagt til børnene, at de altid skulle bo i Brasilien, hvor der er varmt og dejligt. Mor syntes bestemt ikke om vejret i Danmark.

Angelina Mathiesen ønskede ikke at være til stede under sine eksmænds vidneforklaringer, og dommeren tillod, at hendes advokats tilstedeværelse var tilstrækkelig.

Jeg vaccinerer ikke mine børn

Hun blev efterfølgende forelagt fædrenes bekymringer, som hun er enig i:

- Leonardo er spurtet i vejret. Han har aldrig været en stor baby eller dreng - hans far er ikke særlig stor, siger den 43-årige kvinde.

- Vladimir har altid prøvet at finde alt muligt at lave konflikt omkring for at påvise, at jeg var en utilstrækkelig mor.

Angelina Mathiesen bekræfter, at børnene ikke er vaccineret:

- Jeg vaccinerer ikke mine børn. Nej, de er aldrig blevet vaccineret. Det har Peter aldrig været uenig med mig i. Han har altid sagt, han regnede med, at jeg kunne varetage det, siger kvinden, som er uddannet homøopat og efter eget udsagn har en omfattende viden om vaccinationer.

Anklageren har nedlagt påstand om, at Angelina Mathiesen skal straffes med fængsel. Hun kræver frifindelse.

Der ventes at falde dom i sagen torsdag eftermiddag.

Ekstra Bladet følger sagen.